b'\n_START_ARTICLE_\nPanait Warthiadi\n_START_SECTION_\nOrigini \xc8\x99i familie\n_START_PARAGRAPH_\nFamilia generalului a fost de origine rom\xc3\xa2n\xc4\x83 din Macedonia. Tat\xc4\x83l s\xc4\x83u Dimitrie (n. 11 iulie 1807, Macedonia \xe2\x80\x93 d. 30 august 1862, Bucure\xc8\x99ti) a f\xc4\x83cut studiile la Pesta, unde a dob\xc3\xa2ndit diploma de doctor \xc3\xaen filosofie la 1828. Apoi a trecut la Viena, unde a ob\xc8\x9binut la 1831 diploma de doctor \xc3\xaen medicin\xc4\x83. De la 1834 p\xc3\xa2n\xc4\x83 la 1847 a fost medic al Spitalului Col\xc8\x9bea. \xc3\x8en anul 1849 a fost numit medic \xc8\x99ef al armatei \xc8\x99i al spitalului ost\xc4\x83\xc8\x99esc, iar doi ani mai t\xc3\xa2rziu i s-a ad\xc4\x83ogat \xc8\x99i \xc3\xaens\xc4\x83rcinarea de medic al \xc8\x99colii militare. La 1853 a trecut inspector al spitalelor jude\xc8\x9bene. A publicat: Mica chirurgie (1850)._NEWLINE_Fiul lui Dimitrie, Panait, s-a c\xc3\xa4s\xc3\xa4torit cu Elena Filipescu-Kretzulescu (n. 11 iunie 1857 \xe2\x80\x93 d. 24 ianuarie 1930) - dup\xc4\x83 divor\xc8\x9bul ei de generalul Iacob N. Lahovari - cu care a avut un fiu, Dumitru (Puiu) Warthiadi-Kretzulescu, mo\xc8\x99ier \xc8\x99i inginer agronom.\n_START_SECTION_\nBiografie\n_START_PARAGRAPH_\nT\xc3\xa2n\xc4\x83rul Warthiadi a fost absolvent al \xc8\x98colii de ofi\xc8\x9beri din 1859-1864 (Promo\xc8\x9bia Unirii) \xc8\x99i f\xc4\x83cut sublocotenent \xc3\xaen Regimentul 1 Artilerie. \xc3\x8en acest regiment a devenit locotenent (1868) \xc8\x99i c\xc4\x83pitan (1871)._NEWLINE_\xc3\x8en anul 1877 a fost trecut la rangul de maior \xc8\x99i comandant de divizion \xc3\xaen Regimentul 2 Artilerie. \xc3\x8en aceast\xc4\x83 func\xc8\x9bie a luptat \xc3\xaen R\xc4\x83zboiul de Independen\xc8\x9b\xc4\x83 al Rom\xc3\xa2niei, conduc\xc3\xa2nd divizionul s\xc4\x83u \xc3\xaen luptele de la Plevna, Opanez, Vidin \xc8\x99i Sm\xc3\xa2rdan. A comandat bombardamentele de la Sm\xc3\xa2rdan. La 30 august 1877, din divizionul s\xc4\x83u a c\xc4\x83zut la datorie primul ofi\xc8\x9ber artilerist, sublocotenentul Ion Elefterescu._NEWLINE_\xc3\x8en anul 1881 a fost avansat la gradul de locotenent-colonel fiind numit ata\xc8\x99at militar la Viena \xc3\xaempotriva voin\xc8\x9bei sale, prin un decret al regelui Carol I al Rom\xc3\xa2niei (1884-1885). Acolo a locuit la renumitul \xe2\x80\x9eHotel Sacher\xe2\x80\x9d. \xc3\x8en ziua de 11 septembrie 1884, a fost invitat la marele dineu al \xc8\x9barului Alexandru al III-lea cu prilejul zilei sale de nume, care a avut loc la sala de ceremonii \xc3\xaen Palatul Hofburg la Viena. La vizita \xc3\xaentreprinderii \xe2\x80\x9eErnst Braun & S\xc3\xb6hne\xe2\x80\x9d din Sch\xc3\xb6ndorf (azi un cartier al ora\xc8\x99ului V\xc3\xb6cklabruck),  pe 22 februarie 1885, locotenent-colonelul a comandat un mare num\xc4\x83r de \xc8\x99ei de cavalerie \xc3\xaen numele Ministerului de R\xc4\x83zboi al Rom\xc3\xa2niei. Dup\xc4\x83 terminarea func\xc8\x9biei sale la Viena a comandat Regimentul 2 Artilerie. _NEWLINE_La 10 iulie 1888 a fost numit colonel precum comandant al artileriei Corpului 1 (1888-1891), apoi al corpului 2 Armat\xc4\x83 (1891-1896) \xc8\x99i \xc3\xaen sf\xc3\xa2r\xc8\x99it comandant al \xc8\x98colii de Ofi\xc8\x9beri de Artilerie \xc8\x99i Geniu din capital\xc4\x83 (1896-1897). Numit general la 8 aprilie 1897, ofi\xc8\x9berul a preluat comandatura Regiunii \xc3\x8ent\xc4\x83rite Foc\xc8\x99ani-N\xc4\x83moloasa-Gala\xc8\x9bi (1897-1900), apoi, din 1900-1906, a fost f\xc4\x83cut \xc8\x99ef al Statului Major Regal. Dup\xc4\x83 acea, trecut la rangul de general de divizie, a servit ca comandant al Corpului 3 Armat\xc4\x83 Gala\xc8\x9bi (1906-1910), \xc8\x99i 2 Armat\xc4\x83 Bucure\xc8\x99ti (1910-1911).\n_START_SECTION_\nEpilog\n_START_PARAGRAPH_\n\xc3\x8enc\xc4\x83 \xc3\xaen luna noiembrie 1909, cu un an \xc3\xaenaintea mor\xc8\x9bii sale la v\xc3\xa2rsta de abia 64 de ani, generalul Warthiadi a fost s\xc4\x83rb\xc4\x83torit de camarazii din Corpul 3 Armat\xc4\x83 la \xc3\xaemplinirea a 50 de ani de serviciu militar, iar la 8 noiembrie, la restaurantul Cap\xc8\x99a, a avut loc \xc3\xaent\xc3\xa2lnirea promo\xc8\x9biei sale, mai fiind \xc3\xaen via\xc8\x9b\xc4\x83 8 din 15 absolven\xc8\x9bi, dintre care generalul de divizie Constantin Br\xc4\x83tianu \xc8\x99i generalii artileri\xc8\x99ti Alexandru Tell \xc8\x99i Nicolae Stoika._NEWLINE_La \xc3\xaenmorm\xc3\xa2ntarea lui, corpul ne\xc3\xaensufle\xc8\x9bit al generalului a fost transportat la Cimitirul Bellu pe un tun tras de \xc8\x99ase cai. \xc3\x8en jurul sicriului \xc8\x99i pe dou\xc4\x83 platforme erau a\xc8\x99ezate mul\xc8\x9bime de coroane din partea Regelui Carol I, fiului regal Ferdinand, Corpurilor 2 \xc8\x99i 3 Armat\xc4\x83, Regimentului 2 Artilerie, \xc8\x98colilor militare, Revistei Artileriei, Revistei Armatei, camarazilor de arme, prietenilor \xc8\x99i rudelor. Afetul mortuar a fost urmat de un foarte mare num\xc4\x83r de generali \xc8\x99i ofi\xc8\x9beri superiori, rude \xc8\x99i prieteni, tr\xc4\x83sura Regelui Carol I (ca o distinc\xc8\x9bie acordat\xc4\x83 generalului - doar consilierii familiei regale \xc8\x99i generalii Alexandru Cernat \xc8\x99i Eracle Arion  mai beneficiaser\xc4\x83 de aceast\xc4\x83 distinc\xc8\x9bie), tr\xc4\x83surile rudelor, toate trupele garnizoanei Bucure\xc8\x99ti._NEWLINE_\xc3\x8en discursul de omagiere, generalul Leon Mavrocordat (pe atunci \xc8\x99eful Statului Major Regal) a spus: ,,Generalul Warthiadi a consacrat \xc3\xaentreaga sa activitate carierei militare, a servit \xc8\x9bara cu credin\xc8\x9b\xc4\x83 \xc8\x99i a ap\xc4\x83rat-o cu vitejie, a iubit armata cu pasiune, a c\xc3\xa2\xc8\x99tigat dragostea \xc8\x99i stima tuturor acelora care l-au cunoscut \xc8\x99i au putut aprecia acest caracter leal \xc8\x99i ne\xc8\x99ov\xc4\x83itor\xe2\x80\x9d.'